कबीरदास जी की बढ़ती हुई महिमा को देखकर ब्राह्मणों के हृदय में ईष्र्या पैदा हो गई। उस समय भारत का तत्कालीन बादशाह सिकन्दर लोदी काशी आया हुआ था। भक्तिविमुख ब्राह्मण इकट्ठे होकर सिकन्दर लोदी के दरबार में गये। सबने पुकार की कि इस कबीरदास ने सारे गाँव को दुःखी कर रखा है। मुसलमान होकर हिन्दू बाबाजी बन गया है, किसी धर्म को न मानकर ढोंग फैलाता रहता है। बादशाह ने तुरंत आज्ञा दे दी कि उसे अभी पकड़कर मेरे पास ले आओ, मैं उसे देखूँगा कि वह कैसा मक्कार है। बादशाह की आज्ञा पाकर सिपाही लोग कबीरदास जी को ले आये और बादशाह के सामने खड़ा कर दिया। तब किसी काजी ने कबीरदास जी से कहा- ये बादशाह सलामत हैं, इन्हें सलाम करो। इन्होंने उत्तर दिया कि हम श्रीराम के अतिरिक्त दूसरे किसी को सलाम करना जानते ही नहीं हैं।